Kan man beskattes af penge, man aldrig har tjent? Det mener Skat, der fastholder sit krav i en sag, som eksperter kalder grotesk.

37-årige Claus Albæk ved ikke, hvad han skal stille op.

I snart fire år har han kæmpet mod Skat for at få dem til at droppe en momsgæld på over en halv million kroner. Et beløb, han selv mener, er helt ude af proportioner og den rene fiktion.

- Det er dybt uretfærdigt. Det virker som store stygge Skat, der bare får deres vilje, fordi de er Skat. Og så kan de tromle mig. Jeg bliver lidt harm over det, siger Claus Albæk.

Forløbet frem mod i dag har både været langt og rodet, og ifølge flere skatteeksperter tegner der sig et billede af en grotesk sag, hvor al fornuft er sat til side.

For at forstå hvordan det hele er nået hertil, skal vi tilbage til begyndelsen af 2008, hvor Claus Albæk havde fået en god ide.

Nederlag og personlig krise

Det var midt i april, da det blev officielt. Hjemme fra lejligheden på Frederiksberg kunne en glad Claus Albæk fejre oprettelsen af sin egen lille it-virksomhed, hvorigennem han ville tilbyde konsulentydelser.

Men det var midt i finanskrisen, og Claus Albæk var ikke en erfaren iværksætter – faktisk havde han aldrig været selvstændig før. Som følge af manglende kunder måtte han efter bare syv måneder opgive drømmen om at drive virksomheden videre. Den samlede omsætning havde indtil da været på beskedne 81.750 kroner.

De efterfølgende år levede han som skiftevis kontanthjælpsmodtager og almindelig lønmodtager. Han gennemlevede, ifølge ham selv, en personlig krise, hvor både privatliv og -økonomi ikke hang sammen, og i april 2010 blev han sat ud af lejligheden på Frederiksberg.

Dermed forsvandt de sidste bånd til det kortvarige iværksættereventyr – troede Claus Albæk.

To år senere, den 21. juni 2012, fandt han sig selv siddende til møde hos Skat i København. Det var her, han første gang fik den melding, der kom til at påvirke de næste mange år af hans liv.

Det virker som en sag, der er kørt af sporet, og hvor den sunde fornuft er blevet sat ud af kraft. - skatteadvokat Torben Bagge

Skat fortalte ham, at han havde en momsgæld på 475.000 kroner – plus renter på cirka 70.000 kroner. Claus Albæk var målløs.

- Der var en snert af panik og chok mest af alt. Jeg syntes, det var fuldstændig hul i hovedet, husker han.

- Det minder om en dummebøde

Skat mener, at Claus Albæk aldrig fik afmeldt sin it-virksomhed, og at den derfor fortsatte med at være momsregistreret helt frem til maj 2011, hvor Skat til sidst tvangsafmeldte den.

Da Claus Albæk aldrig selv nåede at indsende nogen momstal i virksomhedens korte levetid, har Skat selv foretaget såkaldte foreløbige momsfastsættelser. Det er sket i alt 13 gange hen over årene, og for hver gang steg beløbene med cirka 25 procent - selvom den lille virksomhed reelt ikke længere eksisterede.

- Jeg havde sovet i timen, og det er, hvad det er. Jeg forstår, at det skal koste mig, men det her minder mest af alt om en dummebøde, siger Claus Albæk.

Den samlede momsgæld på 475.000 kroner svarer ifølge Claus Albæks rådgiver, advokat Lene Juel, til, at virksomheden skulle have haft en omsætning på 1,9 millioner kroner. Men Skat har ikke tilsvarende forhøjet hans skattepligtige indkomst for perioden.

- Så alt tyder på, at Skat ikke engang selv mener, at han rent faktisk har tjent pengene. Også derfor synes jeg, det er retssikkerhedsmæssigt bekymrende, at de fastholder kravet, siger advokaten Lene Juel, der er ekstern lektor i skatteret ved Københavns Universitet.

Skattekspert: Grotesk forløb

Et helt centralt punkt i sagen er, at den ifølge Skat falder for forældelsesfristen - og at gælden derfor ikke kan genbehandles.

For at få genoptaget sin momssag, skal en virksomhed nemlig gøre indsigelse over for Skat senest tre år efter angivelsesfristen er udløbet. Men ifølge Skat skete dette i Claus Albæks tilfælde først, da han i september 2015 endelig fik indberettet sine momstal korrekt.

Det på trods af, at Claus Albæk, ifølge Skats egen sagsfremstilling, mindst seks gange fra 2012 og frem rettede henvendelse til Skat i sagen og forsøgte at indsende de rigtige tal.

Når en sag er mere end tre år gammel, kræver det ”særlige omstændigheder”, for at Skat kan genoptage den. Det kan eksempelvis være, hvis Skat ”har foretaget en åbenbart urimelig foreløbig fastsættelse”. Skat mener dog ikke, at Claus Albæks sag lever op til kravene for ekstraordinær genoptagelse.

TV 2 har fremlagt sagen for flere skatteeksperter, der vurderer, at Skat har en dårlig sag.

- Det er et grotesk forløb det her. Det virker som en sag, der er kørt af sporet, og hvor den sunde fornuft er blevet sat lidt ud af kraft. Det virker til, at man fra systemet ikke har gjort noget som helst for at hjælpe den pågældende person, siger skatteadvokat Torben Bagge.

Skat indrømmede fejl i anden sag

Skat har de seneste år været ramt af en lang række skandaler og personsager, og Claus Albæks sag er ikke enkeltstående.

I 2013 kunne Jyllands-Posten fortælle om en anden iværksætter, der ligeledes kom til at hænge personligt på en enorm momsgæld, som Skat havde fastsat for højt.

Her indrømmede Skat over for Jyllands-Posten, at man helt tilbage fra 1980'erne og frem til 2012 bevidst satte virksomheders momsgæld for højt, når de ikke selv lavede de lovpligtige momsangivelser. En praksis som flere skatteeksperter kaldte både ulovlig og ”forkastelig”. Skat indrømmede dengang, at der var begået en fejl, og at momsgælden ville blive strøget.

- Den nye sag minder lidt om den gamle, og hvor man erkendte fra systemets side af, at det må man ikke. Altså at man bliver ved med at hæve beløbene uden at tænke sig om, i forhold til om det synes fornuftigt eller ej, siger Torben Bagge.

Nyt svar øger forvirringen

Claus Albæk er i dag ansat i en københavnsk it-virksomhed. Han bor i konens andelslejlighed i Valby, og hans liv er kommet tilbage på fode. Men han kæmper fortsat for at få Skat til at give tilladelse til ekstraordinær genoptagelse af sin sag og få nedsat momsgælden.

Han erkender, at han har en gæld tilbage fra virksomhedens levetid i 2008 – dog kun på 16.350 kroner plus renter, som derfor ligger langt fra Skats krav, der er næsten 30 gange højere.

I april i år modtog Claus Albæk et nyt afslag på genoptagelse. Denne gang dog kun for noget af perioden. Skat giver nu tilladelse til ekstraordinær genoptagelse af hans moms for to kvartaler i 2011 med begrundelse om ”en konkret rimelighedsvurdering”.

Den afgørelse øger dog blot forvirringen:

- Jeg har svært ved at se den saglige begrundelse for, at man mener, at der er særlige omstændigheder for en del af sagen, men at for langt hovedparten af sagen er der ikke særlige omstændigheder, siger Torben Bagge.

Skat vil ikke udtale sig

TV 2 har fået tilladelse af Claus Albæk til at lade Skat forholde sig til hans sag. Hos Skat ønsker de dog ikke at kommentere den konkrete sag.

Skat har heller ikke ønsket at stille op til interview eller skriftligt at besvare spørgsmål på et generelt niveau. I stedet har Skat sendt en e-mail til TV 2, hvori de gennemgår reglerne for genoptagelse på momsområdet.

Dermed er udsigterne for Claus Albæks sag stadig uvisse. Selv hvis Skat ender med at eftergive kravet for de to kvartaler i 2011, vil Claus Albæk stadig stå over for en påstået momsgæld på cirka 300.000 kroner plus renter.

Han har fortsat muligheden for at klage til Landsskatteretten. Men for nu er hans liv sat på pause, som han selv formulerer det.

- Det er umuligt at komme videre. Gælden lukker for at købe et hus, og jeg har nogle unger, som gerne skulle have et sted at være. Så jeg håber, at nogen siger til Skat, at nu må de tage sig sammen, så min gæld bliver realitetsbehandlet og bragt på et niveau, hvor der er retfærdighed i det.